Універсітэт Вітаўта Вялікага

**Універсітэт Вітаўта Вялікага** () — вышэйшая навучальная ўстанова ў Коўні (Літва).

## Гісторыя 
)]]

Адкрыццю ўніверсітэта ў Каўнасе, «часовай сталіцы» Літвы, папярэднічала дзейнасць Вышэйшых курсаў, якія дзейнічалі з пачатку 1920. 13 лютага 1922 кабінет міністраў Літвы прыняў рашэнне аб астварэнні Літоўскага ўніверсітэта. Яго ўрачыстае адкрыццё адбылося 16 лютага 1922. Ва ўніверсітэце мелася шэсць факультэтаў: тэалогіі, гуманітарных навук, права, матэматычных і прыродазнаўчых навук, медыцыны, тэхнікі. 7 чэрвеня 1930, у сувязі з 500-годдзем смерці вялікага князя літоўскага Вітаўта, якое шырока адзначалася ў Літве, універсітэту было прысвоена яго імя.

З першых дзён працы ўніверсітэта на гуманітарным факультэце працаваў пісьменнік, крытык, літаратуразнавец Вінцас Крэве-Міцкявічус, дэкан гуманітарнага факультэта ў 1925—1937. З 1924 ва ўніверсітэце выкладаў рускі фальклор і літаратуру, курс гісторыі тэатра, вёў семінар па тэатразнаўстве пісьменнік, крытык, тэатразнавец Баліс Сруога (прафесар з 1932). У 1923—1927 этыку, старажытную філасофію, стылістыку літоўскай мовы выкладаў ва ўніверсітэце прэзідэнт Літвы Антанас Смятона (з 1926 дацэнт, з 1932 ганаровы доктар філасофіі Універсітэта Вітаўта Вялікага). Прафесарам універсітэта быў святар, адзін з буйных дзеячаў хрысціянска-дэмакратычнай партыі Мячыславас Рэйніс; ён узначальваў кафедру тэарэтычнай і эксперыментальнай псіхалогіі.

Шэраг выкладчыкаў універсітэта былі выхаванцамі ўніверсітэтаў Расіі (Владас Станкявічус, гэта значыць У. Б. Станкевіч, які скончыў юрыдычны факультэт Пецярбургскага ўніверсітэта, Владас Дубас і інш.). Ва ўніверсітэце выкладалі і рускія эмігранты — П. П. Гронскі, Л. П. Карсавін, А. С. Яшчанка.

Увесну 1929 67 % студэнтаў складалі літоўцы, 28,55 % — яўрэі, 2,02 % — палякі, 1,02 % — рускія. У наступныя гады прапорцыі істотна не змяняліся: напрыклад, увесну 1931 66,97 % — літоўцы, 27,25 % — яўрэі, 2,95 % — палякі, 1,69 % — рускія, 1,59 % — немцы.

Пасля перадачы Савецкім Саюзам Вільні Літве і пачатку пераўтварэння Універсітэта Стэфана Баторыя ўзімку 1940 у Вільнюс пераводзяцца факультэты гуманітарных навук і права, улетку таго ж года — матэматычных і прыродазнаўчых навук. З саветызацыяй Літвы ўлетку 1940 года ўніверсітэт пераназываецца ў Ковенскі ўніверсітэт. Падчас вайны 16 сакавіка 1943 года нямецкія акупацыйныя ўлады спыняюць дзейнасць універсітэта. Увосень 1944 года ён аднаўляе працу. Дзейнічалі факультэты гісторыка-філалагічны, медыцынскі, будаўнічы, тэхналагічны. 31 кастрычніка 1950 года ўніверсітэт рэарганізуецца ў Ковенскі політэхнічны інстытут і Ковенскі медыцынскі інстытут.

### Аднаўленне 
28 красавіка 1989 прыняты акт аднаўлення Універсітэта Вітаўта Вялікага; Вярхоўны Савет Літвы прыняў закон аб яго аднаўленні 4 ліпеня 1989; 1 верасня пачаўся першы навучальны год на трох факультэтах адноўленага ўніверсітэта — эканамічным, гуманітарным і дакладных навук.

### Міжнародны кангрэс даследчыкаў Беларусі 
З 2011 года на базе Універсітэта Вітаўта Вялікага праходзіць Міжнародны Кангрэс даследчыкаў Беларусі

## Структура 
Ва ўніверсітэце 10 факультэтаў і 2 інстытуты, якія аб’ядноўваюць 29 кафедраў і цэнтраў, а таксама Каўнаскі батанічны сад.

### Факультэты 
* Прыродазнаўчых навук
* Гуманітарных навук
* Інфарматыкі
* Каталіцкай тэалогіі
* Сацыяльных навук
* Эканомікі і менеджменту
* Палітычных навук і дыпламатыі
* Права
* Мастацтваў
* Музычная акадэмія

### Інстытуты 
* Сацыяльнай працы
* Каўнаскі батанічны сад

### Цэнтры 
* Ваеннай гісторыі
* Еўрапейскіх даследаванняў
* Даследаванняў эміграцыі
* Замежных моў
* Якасці навучання
* Летонікі
* Славістыкі імя Чэслава Мілаша
* Спорту
* Япаністыкі

## Вядомыя выпускнікі 
* Клаўдзій Сцяпанавіч Дуж-Душэўскі (1891—1891) — беларускі палітычны дзеяч, дыпламат, рэдактар, педагог.

## Спасылкі 
* Vytautas Magnus University

Катэгорыя:Універсітэты Літвы
Катэгорыя:Вышэйшыя навучальныя ўстановы Каўнаса